**NACRT:**

Na temelju članka 57. stavka 3. Zakona o porezu na dohodak („Narodne novine“ br. 115/16, 106/18, 121/19, 32/20,151/22, 114/23 i 152/24), članka 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu („Narodne novine“ broj  1/19, 1/20, 1/21, 156/22 i 1/24) te članka 34. Statuta Općine Tučepi („Glasnik Općine Tučepi“ 2/21), Općinsko vijeće Općine Tučepi na \_\_\_sjednici održanoj dana \_\_\_\_\_\_\_\_\_\_\_\_ . godine donijelo je

## **ODLUKU**

## **o visini paušalnog poreza po krevetu**

**Članak 1.**

Ovom odlukom određuje se visina paušalnog poreza po krevetu u sobama, apartmanima i kućama za odmor koje se nalaze na području Općine Tučepi.

**Članak 2.**

Visina paušalnog poreza iz članka 1. ove Odluke određuje se u iznosu od 100,00 eura po krevetu.

**Članak 3.**

Stupanjem na snagu ove Odluke prestaje važiti Odluku o visini paušalnog poreza po krevetu na području Općine Tučepi ( „Glasnik Općine Tučepi“ br. 12/23 ).

**Članak 4.**

Ova Odluka stupa na snagu osmog dana od dana objave u „Glasniku Općine Tučepi”.

KLASA:

URBROJ:

PREDSJEDNICA

OPĆINSKOG VIJEĆA:

Ivana Visković

O b r a z l o ž e n j e

Izmjenama Zakona o porezu na dohodak („Narodne novine“ br.152/2024) jedinice lokalne samouprave su obvezne donijeti odluku kojom će se propisati visine paušalnog poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj. Odluku o visini iznosa paušalnog poreza predstavničko tijelo jedinice lokalne samouprave donosi sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenom za prethodnu godinu , sukladno posebnom propisu , i to:

|  |  |
| --- | --- |
| Kategorija jedinice lokalne samouprave prema indeksu turističke razvijenosti | Iznos paušalnog poreza u eurima i centima |
| I | 100,00 -300,00 |
| II | 70,00 − 200,00 |
| III | 30,00 − 150,00 |
| IV | 20,00 − 100,00 |

Općina Tučepi prema posebnom propisu objavljenom na mrežnim stranicama Ministarstva turizma i sporta (<https://mint.gov.hr/pristup-informacijama/otvoreni-podaci/22846>) spada u I. skupinu indeksa turističke razvijenosti što bi značilo da treba propisati visinu poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj u rasponu od 100,00-300,00 eura

Predstavnička tijela JLS dužna su donijeti odluku o visini paušalnog poreza i dostaviti istu Poreznoj upravi najkasnije do 28. veljače 2025. godine.

Ako predstavničko tijelo jedinice lokalne samouprave ne donese odluku kojom će propisati visine paušalnog poreza u propisanom roku, visina paušalnog poreza po krevetu, odnosno po smještajnoj jedinici u kampu, odnosno po smještanoj jedinici u objektu za robinzonski smještaj određuje se:

|  |  |
| --- | --- |
| Kategorija jedinice lokalne samouprave prema indeksu turističke razvijenosti | Iznos paušalnog poreza u eurima i centima |
| I | 200,00 |
| II | 135,00 |
| III | 90,00 |
| IV, 0 | 60,00 |

Prema Pravilniku o paušalnom oporezivanju djelatnosti iznajmljivanja i organiziranja smještaja u turizmu visinu paušalnog poreza predstavničko tijelo jedinice lokalne samouprave donosi za područje naselja u kojem se djelatnosti iznajmljivanja i smještaja pružaju, a Općina Tučepi je prema Registru prostornih jedinica koji vodi DGU jedno naselje. Ovim prijedlogom odluke paušalni porez utvrđuje se u visini 100 eura po krevetu ili smještajnoj jedinici u kampu za naselje Općine Tučepi.

Po dosadašnjem zakonodavnom okviru na području Općine Tučepi utvrđena visina paušalnog poreza bila je slijedeća:

Visina paušalnog poreza po krevetu iznosila je 45,00 eura.

Prijedlogom ove Odluke predlaže se propisivanje iznosa paušalnog poreza na najnižoj razini zakonodavnog raspona vodeći računa o poreznom rasterećenju građana Općine Tučepi.

Poslove vezane za utvrđivanje i naplatu poreza i nadalje obavlja Porezna uprava.

Ova se Odluka može mijenjati do 15.prosinca tekuće godine sa primjenom od iduće godine.

Općina Tučepi je u 2024. godini za period od 01.01- 31.12. od paušalnog poreza na dohodak od iznajmljivanja soba i postelja turistima ostvarila ukupno 172.324,44 eura.